Peter Šťastný

Klubový hokej

Peter Šťastný patrí medzi najvýznamnejšie postavy slovenského hokeja v histórii. Svoju hokejovú kariéru začínal v roku 1974 v Slovane Bratislava, kde spolu so starším bratom Mariánom a mladším bratom Antonom vytvorili obávanú útočnú trojicu bratov Šťastných. V zlatej ére bratislavského hokeja sa Slovanu pod vedením bratov Šťastných podarilo v sezóne 1978/79 prelomiť hegemóniu českých klubov a získať titul majstra Česko-Slovenska. V nasledujúcej sezóne získal Peter Zlatú hokejku - ocenenie pre najlepšieho hokejistu Česko-Slovenska.
V roku 1980 sa Peter spolu s bratom Antonom rozhodli odísť hrať hokej do NHL. V časoch železnej opony sa takéto rozhodnutie dalo realizovať iba veľmi dramatickým spôsobom - ilegálnym opustením republiky so všetkými súvisiacimi následkami. Peter Šťastný komentoval svoje rozhodnutie opustiť republiku slovami: „Bolo to najlepšie rozhodnutie, ktoré som vôbec urobil. Dalo mojej rodine možnosti, o ktorých môžu ľudia za železnou oponou iba snívať. A možnosť hrať profesionálny hokej s mojimi dvomi bratmi, to bola šľahačka na torte.“
Bratia Šťastní začali svoju profesionálnu kariéru v dnes už neexistujúcom klube Quebec Nordiques.  O rok neskôr ich krok nasledoval aj najstarší z bratov - Marián a stali sa tak druhým bratským triom hrajúcim v jednom klube NHL po bratoch Bentleyovcoch, ktorí hrali za Chicago Blackhawks v 40-tych rokoch 20. storočia. Peter Šťastný odohral za Quebec celkovo 10 sezón. V sezóne 1989/90 prestúpil do New Jersey Devils a v sezóne 1993/94 do St. Louis Blues, kde v priebehu nasledujúceho ročníka ukončil svoju profesionálnu hráčsku kariéru. Stal sa skautom (vyhľadávačom talentov) St. Louis Blues pre Európu (do roku 2000).
Počas svojej kariéry v NHL sa Peter Šťastný stal druhým najproduktívnejším hráčom osemdesiatych rokov 20. storočia po famóznom Waynovi Gretzkom. V riadnej sezóne odohral spolu 977 zápasov, v ktorých získal 1 239 bodov za 450 gólov a 789 prihrávok. K tomu treba pripočítať 93 odohraných zápasov v play-off, kde získal 105 bodov za 33 gólov a 72 prihrávok.

Politická kariéra

V roku 2004 bol zvolený za poslanca Európskeho parlamentu za Slovenskú demokratickú a kresťanskú úniu.
Vo februári 2013 Peter Šťastný vyjadril, že zvažuje kandidatúru do prezidentských volieb v roku 2014, napokon však nekandidoval. Nekandidoval ani do volieb do Európskeho parlamentu v máji toho istého roka.

Konflikt s Jurajom Širokým

Pred Olympiádou v Turíne určil za kapitána Pavla Demitru, čo podľa trénera Hossu nebolo v jeho kompetencii a následne mu zakázal vstup do šatne. Šťastný po olympiáde z celej kauzy obvinil predsedu SZĽH Juraja Širokého a uviedol, že išlo o zámernú sabotáž. 
V relácii Pod lampou verejne vyzval Širokého aby abdikoval. V júni sám uvažoval o kandidatúre na post prezidenta zväzu, na kongrese mal rázny prejav voči Širokému, napokon však sklamaný z podpory svojho oponenta opustil rokovanie a nekandidoval.

Rodina

Peter Šťastný je ženatý. Má slovenské aj kanadské občianstvo. Žije v USA aj na Slovensku. S manželkou Darinou majú štyri deti, dvoch synov a dve dcéry. Obaja jeho synovia sú profesionálni hokejisti, starší Yan je hráčom rakuského tímu EHC Lustenau a mladší  Paul pôsobí vo Vegas Golden Knights . Yan reprezentoval USA na Majstrovstvách sveta 2005 vo Viedni, 2006 v Rige a v roku 2011 aj na prvých Majstrovstvách sveta na Slovensku. Paul reprezentoval USA na svetovom šampionáte 2007 v Moskve, 2012 až 2013 v Štokholme a Helsinkách, a na  zimných olympijských hrách 2010 vo Vancouveri a v 2014 v Soči. 
Podľa správ viacerých novín a časopisov je Peter Šťastný aj biologickým otcom hokejistu Petra Kloudu (* 1. jún 1978). Peter Šťastný odmietol testy DNA, ktoré mali otcovstvo potvrdiť, neskôr formálne otcovstvo potvrdil.